Klauns Arts

Klauns Arts () ir izdomāts tēls un galvenais antagonists filmu sērijā "Šausminošais" un ar to saistītajos darbos. Tēla autors ir Demiens Leone. Pirmoreiz tas parādījās īsfilmās The 9th Circle (2008) un Terrifier (2011). Pēc tam parādīts antoloģiskajā šausmu filmā All Hallows’ Eve (2013). Šajās filmās Artu tēloja Maikls Džanelli, bet pēc viņa aiziešanas no aktiermākslas viņu aizstāja Deivids Hauards Torntons, kurš atveidoja Artu filmās "Šausminošais" (2016), "Šausminošais 2" (2022) un "Šausminošais 3" (2024).

Sākumā Arts bija otrā plāna tēls Leone debijas īsfilmā, kurā viņš izmēģināja dažādus šausmu filmu konceptus. Tēls atstāja iespaidu skatītājiem un nākamajā desmitgadē Leone sāka veidot savus slešerus par viņu. Pēc filmas "Šausminošais 2" panākumiem Arts masu kulturā kļuva par ikonisku ļaundari-klaunu. Arta izcelsme joprojām ir neskaidra, tomēr visās viņa parādīšanās reizēs var pamanīt, ka viņam ir pārdabiskas spējas.

 Parādīšanās 
Tēls debitēja 2008. gada īsfilmā The 9th Circle, kurā viņš vajā meiteni tukšā dzelzceļa stacijā. Viņš nolaupa meiteni un nodod to kultam, lai upurētu Sātanam. Filmā Terrifier (2011) Arts degvielas uzpildes stacijā uzbrūk viņa veiktās slepkavības aculieciniecei. Pirmā pilnmetrāžas filma ar Arta piedalīšanos bija All Hallows’ Eve, kurā abas īsfilmas iekļautas kā VHS kasešu segmenti, kurus skatās filmas galvenā varone Sāra kopā ar saviem bērniem. Arts iekļūst reālajā pasaulē un nogalina bērnus, kuru līķus atrod pārbiedētā Sāra.

2016. gada filmā "Šausminošais" Arts nogalina Ņujorkā, izdomātajā Mailzas apgabalā. Viņš vajā māsas Taru un Viktoriju Heiesu un viņu draudzeni Dounu. Pēc Taras un Dounas slepkavības Arts notriec Viktoriju ar pikapu un apēd pusi no Viktorijas sejas, atstājot viņu sakropļotu. Kad Artu notver policija, viņš izdara pašnāvību.

2022. gada filmā "Šausminošais 2" Artu atdzīvina Mazā bālā meitene un liek viņam vajāt Sjennu Šovu un viņas jaunāko brāli Džonatanu. Viņu tēvs Maikls bija mākslinieks, kurš nomira no smadzeņu audzēja. Savās skicēs viņš paredzēja Arta parādīšanos un zīmēja Sjennu kā eņģeļa bruņās tērptu varoni, kurai lemts uzveikt Artu un pirms nāves uzdāvināja Sjennai zobenu. Sjenna izveido Halovīna tērpu, balstoties uz tēva skicēm un cīnās pret Artu pamestajā atrakciju parkā. Sjenna uzveica Artu, nocērtot viņam galvu, tomēr Viktorija Heiesa, kas kļuva apsēsta ar Mazās bālās meitenes garu, psihiatriskajā slimnīcā piedzemdē Artam jaunu galvu.

Filmā "Šausminošais 3" Arts sadarbojas ar apsēsto Viktoriju un nogalina Sjennas tēvoci, tanti un, iespējams, arī Džonatanu. Tomēr Sjenna neļauj Mazās bālās meitenes garam pārņemt savu ķermeni, daļēji tāpēc, ka viņai joprojām ir māsīca Gebija. Ar māsīcas palīdzību Sjenna iegūst zobenu, ar kuru nogalina Viktoriju un pieķēdē pie sienas Artu. Viktorijas līķis atver portālu uz elli un Sjenna metas glābt Gebiju, pateicoties kam Artam izdodas izglābties.

 Vēsture 
Demiens Leone izveidoja Arta tēlu, iedomājoties ainu, kurā meitene pēc darba brauc ar autobusu, kurā vēlāk iekāpj klauns, apsēžas viņai blakus un sāk viņu kaitināt. Sākumā Arts ir jautrs un komisks, taču pamazām kļūst arvien biedējošāks un agresīvāks. Īsfilmā The 9th Circle Arts iekļauts kā otrā plāna tēls. Šajā filmā Leone iekļāva visus: klaunus, raganas, dēmonus, briesmoņus, visu, kas ir pasaulē ar cerību, ka vismaz kāds no šiem tēliem gūs popularitāti.

Pēc skatītāju lūgumiem 2011. gadā Leone atvēlēja klaunam galveno lomu. Vēlāk ar viņu sazinājās producents Džesse Bažē, kurš piedāvāja izveidot antoloģisku filmu. Leone piekrita un 2013. gadā izdeva filmu All Hallows’ Eve. Šī bija pēdējā filma, kurā Artu tēloja Leones draugs Maikls Džanelli, kurš aizgāja no aktiermākslas 2013. gadā.

Pēc All Hallows’ Eve izdošanas Leone vēlējās izveidot filmu, kurā būtu veltīta tikai un vienīgi Artam, jo uzskatīja, ka 2010. gadu šausmu filmās pietrūkst ikoniska ļaunā klauna tēla. Viņš veidoja Artu kā pretstatu Penīvaizam gan rakstura, gan izskata ziņā; Arts ir bāls, nerunā, izmanto šaujamieročus, valkā melnbaltu grimu un apģērbu. Tomēr atšķirībā no tādiem klusajiem slepkavām kā Ādas Seja un Maikls Maijerss Arts ir ļoti izteiksmīgs un emocionāls. Maiklu Džanelli aizstāja Deivids Hauards Torntons, kurš internetā ieraudzīja sludinājumu, ka tiek meklēts garš, tievs komēdiju aktieris ar pieredzi klaunādē. Viņš skatījās 2013. gada filmu un pierunāja savu aģentu pieteikt viņu lomai. Pēc improvizācijas noklausīšanās laikā viņš šo lomu ieguva. Leone raksturoja atšķirību starp lomām šādi: "Maiks ir vienkāršs puisis, kas ģērbies kā klauns, bet Deivids ir klauns. Ja jūs viņu pazīstat personīgi, viņš ir kā staigājoša karikatūra. Reālajā dzīvē viņš ir trusis Rodžers, un jūs nekad neticēsiet, ka viņš ir klauns Arts, bet viņš zina, kā mainīties un īstajā laikā parādīt savu tumšo pusi."

 Reakcija 
Sols Heriss no žurnāla Starburst rakstīja, ka "Arts ir patiesi noslēpumains un neaizmirstams ļaundaris. Viņš bieži ir nepatīkams un tas viņu padara zināmā mērā atšķirīgu no tādām šausmu filmu ikonām kā Fredijs Krīgers un lelle Čakijs. Īpaša atzinība pienākas Deividam Hauardam Torntonam par patiesi brīnišķīgu darbu, kas bez grūtībām var sacensties ar tādiem aktieriem kā Tims Karijs un Bills Skašgords". Blogā Film School Rejects slavēja Torntona darbu un ķermeņa valodas pielietošanu, bet kritizēja varoni par viņa dziļo naidu pret sievietēm.

 Atsauces 

 Ārējās saites 
 [Interview] David Howard Thornton Teases 'Terrifier 2' and Says Script for 'Terrifier 3' is Already Underway — Bloody Disgusting
 Interview: Director Damien Leone Discusses the Guts Behind Terrifier — Dread Central
 Interview with David Thornton (Art the Clown) — Morbidly Beautiful
 "TERRIFIER": Meet the Man Inside the Clown

Kategorija:Kino tēli